Diari Oficial de la Generalitat Valenciana


Sumari del DOGV 4047, del 20-07-2001 (2001/7087)

ORDRE de 16 de juliol de 2001, de la Conselleria d'Indústria i Comerç, sobre concessió d'ajudes en el marc del Pla d'Implantació d'Empreses a l'Exterior.
---------------------------------------------------------------------------------------------------------------------------------------------------------

### Dades del document

Número de DOGV
:   4047

Data del DOGV
:   20-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7087


Data del document
:   16-07-2001

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * petita i mitjana empresa
    * comerç exterior
    * suport econòmic
    * ajuda pública
    * ajuda a les empreses

ORDRE de 16 de juliol de 2001, de la Conselleria d'Indústria i Comerç, sobre concessió d'ajudes en el marc del Pla d'Implantació d'Empreses a l'Exterior. [2001/A7087]
  
En el context actual de globalització de l'economia mundial, les empreses valencianes s'enfronten al repte de la internacionalització. La competitivitat de les empreses no pot basar-se exclusivament en l'activitat exportadora, cal una presència activa als mercats destinació dels seus productes.
  
La Generalitat Valenciana és conscient de la importància creixent que té el fenomen de la internacionalització de les empreses i de la repercussió econòmica sobre la creació d'ocupació i la millora de les condicions econòmiques, tant al país destinació de la implantació, com a la Comunitat Valenciana.
  
El Pla d'Implantació d'Empreses a l'Exterior es configura com l'instrument apropiat de suport a les pimes valencianes, que contribueix, a mitjà termini i en gran manera, a reduir part dels desavantatges estructurals que pateix una regió objectiu 1 com la Comunitat Valenciana. Amb una taxa d'atur del 13,9%, molt superior a la mitjana comunitària, i amb una renda per càpita inferior al 75% de la mitjana UE, la Comunitat Valenciana ha d'enfrontar-se a la globalització en inferioritat de condicions que la resta dels seus socis europeus. Més concretament, els sectors industrials més consolidats a la nostra Comunitat (calçat, joguet, moble, tèxtil, plàstic, components industrials i altres) són molt intensius en mà d'obra i, atesa la creixent competència d'altres països asiàtics, americans i africans, estan obligats necessàriament a escometre projectes d'inversió i deslocalització industrial fora de les nostres fronteres que els permeten subsistir orientant-se cap a la producció i els serveis de major valor tecnològic.
  
La present ordre estableix el règim de concessió d'ajudes a les pimes valencianes durant el període 2001-2006, per a la realització d'accions vinculades a processos d'implantació i cooperació a l'estranger, a través d'obertures de filials, delegacions i sucursals, i també projectes industrials de fabricació i de cooperació empresarial a l'exterior.
  
De conformitat amb el que s'ha disposat en l'article 47.4 a) del Text Refós de la Llei d'Hisenda Pública de la Generalitat Valenciana, l'ordre designa l'Institut Valencià de l'Exportació, IVEX, com a entitat col·laboradora que actua en nom i per compte de la Conselleria d'Indústria i Comerç.
  
Pel que s'ha exposat, i en virtut de les facultats que m'atorga l'article 35 de la Llei de Govern Valencià en relació amb l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte
  
1. L'objecte de la present ordre és establir el règim de concessió d'ajudes per a la implantació d'empreses valencianes a l'exterior durant el període 2001-2006, per a les accions que s'indicaran, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a cada exercici pressupostari.
  
2. Les ajudes que s'estableixen en la present ordre tenen la consideració de subvenció a fons perdut.
  
Article 2. Entitat col·laboradora
  
1. De conformitat amb el que s'ha establit en l'article 47.4 a) del Text Refós de la Llei d'Hisenda Pública de la Generalitat Valenciana, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA, en els termes i en les condicions que es preveuen en la present ordre.
  
2. L'Institut Valencià de l'Exportació, IVEX, SA, com a entitat col·laboradora, haurà de complir les obligacions que s'estableixen en l'article 47.4 a) del Text Refós de la Llei d'Hisenda Pública de la Generalitat Valenciana.
  
Article 3. Accions susceptibles de suport
  
1. Totes aquelles accions realitzades per empreses valencianes vinculades a processos d'implantació i cooperació a l'estranger, a través d'obertura de filials, delegacions i sucursals, i també projectes industrials de fabricació i de cooperació empresarial a l'exterior.
  
2. De conformitat amb el Tractat CE, el present règim d'ajudes no serà aplicable a les accions emmarcades en els sectors de producció, transformació i comercialització de productes agrícoles i pesquers, sector siderúrgic CECA, sector de la construcció naval i sector de vehicles de motor.
  
Article 4. Beneficiaris de les ajudes
  
Podran ser beneficiaris de les ajudes totes les pimes industrials o de serveis amb seu social, delegació o establiment a la Comunitat Valenciana, segons la Recomanació 96/280/CE de la Comissió, de 3 d'abril de 1996, sobre definició de xicotetes i mitjanes empreses:
  
1. S'entendrà per xicotetes i mitjanes empreses, pime, les empreses que:
  
- Ocupen menys de 250 persones.
  
- Tinguen un volum de negoci anual no superior a 84.936.371 d'euros (6.639.663.870 PTA) o amb un balanç general anual que no excedisca de 16.975.374 d'euros (8.199.474.620 PTA).
  
- Complisquen el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanya a una altra empresa o conjuntament a diverses empreses que no responguen a la definició de pime o de xicoteta empresa, segons el cas.
  
2. S'entendrà per xicoteta empresa, les empreses que:
  
- Ocupen menys de 50 treballadors.
  
- Tinguen un volum de negoci anual no superior a 7.000.000 d'euros (1.339.068.999 PTA) o amb un balanç general que no excedisca de 5 milions d'euros (675.460.699 PTA).
  
- Complisquen el criteri d'independència anteriorment definit.
  
Article 5. Accions d'implantació i cooperació empresarial a l'exterior
  
1. S'entendran com a accions d'implantació i cooperació empresarial les encaminades a constituir filials, delegacions, sucursals, unitats productives, joint-ventures i acords de cooperació empresarial a l'exterior
  
2. Podran ser objecte d'ajuda les següents actuacions:
  
a) Estudi de viabilitat del projecte d'implantació.
  
b) Altres despeses associades al projecte, com ara escriptures, inscripcions, permisos administratius, llicències i d'altres que es realitzen per primera vegada al començament de l'activitat, com ara consultoria en recursos humans, despeses d'assistència a esdeveniments, fòrums i seminaris empresarials de cooperació i altres despeses que es consideren necessàries per a la posada en marxa del projecte. Aquestes despeses en cap cas seran habituals, sinó que tindran un caràcter ocasional.
  
c) Inversions materials (maquinària i equips) i immaterials lligades a l'activitat que s'ha de realitzar.
  
3. Les quanties de les ajudes en implantació a l'exterior seran les següents:
  
a) Estudi de viabilitat: fins un 50% màxim del cost de realització del pressupost aprovat.
  
b) Despeses associades al projecte: fins un 50% màxim dels costos aprovats.
  
c) Inversions materials i immaterials associades al projecte: fins un 15% màxim dels costos aprovats, si es tracta d'una xicoteta empresa, i un 7,5% en el cas d'una mitjana empresa.
  
Article 6. Límits de l'ajuda
  
S'admetrà un màxim de dos projectes per empresa i any.
  
CAPÍTOL II
  
Procediment
  
Article 7. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre han de dirigir-se a l'Institut Valencià de l'Exportació, IVEX, SA, i es presentaran en l'imprés normalitzat, al Registre General de l'IVEX, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'assenyalen:
  
Els sol·licitants hauran de presentar la següent documentació:
  
a) Sol·licitud normalitzada, emplenada en imprés-paper facilitat per l'IVEX, o bé a través dels impresos obtinguts mitjançant suport electrònic; en aquest cas es presentaran dues còpies de l'imprés.
  
b) Memòria tècnica del projecte d'acord amb el programa per al qual se sol·liciten ajudes, segons model facilitat per l'IVEX.
  
c) Còpia de la targeta d'identificació fiscal, o document nacional d'identitat si és empresari individual.
  
d) Còpia de l'últim rebut de l'impost sobre activitats econòmiques (IAE) i, si de cas hi manca, alta d'aquest.
  
e) Còpia del poder de representació, o document equivalent segons les prescripcions legals, del firmant de la sol·licitud, si és el cas.
  
f) Acreditació de la personalitat jurídica, mitjançant còpia del contracte de l'acta de constitució i els estatuts vigents.
  
g) Documentació acreditativa de trobar-se al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's al moment en què finalitze el termini de presentació de sol·licituds. Queden exempts els beneficiaris que reben una ajuda inferior o igual a 300.000 pessetes (1.803,04 euros).
  
h) Declaració responsable acompanyada de la documentació laboral, comptable, fiscal i/o mercantil que acredite el compliment dels requisits establits en l'article 4.
  
i) Declaració de sol·licitud o concessió d'altres ajudes per a la mateixa finalitat procedents de qualssevol altres administracions o ens públics o privats.
  
3. Les sol·licituds es presentaran amb anterioritat a la realització del projecte.
  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds s'establirà mitjançant ordre de la Conselleria d'Indústria i Comerç per a cada exercici pressupostari.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 8. Criteris d'avaluació de les sol·licituds
  
Per a la concessió de les ajudes previstes en la present ordre, es valorarà especialment:
  
a) La qualitat del projecte, tenint-ne en compte el grau de maduresa i definició.
  
b) La viabilitat tècnica, econòmica i financera del projecte d'implantació.
  
c) La complexitat de l'acció que s'ha de realitzar, tenint en compte el país destinació elegit, el caràcter innovador i diversificador del projecte, i també l'impacte positiu que la implantació comporta.
  
Article 9. Resolució de la concessió d'ajudes
  
1. L'IVEX podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. Després de l'informe previ de la comissió d'avaluació, el conseller d'Indústria i Comerç, a proposta de la Direcció General de l'IVEX, resoldrà l'adjudicació de les ajudes, mitjançant resolució o mitjançant la subscripció del corresponent conveni, que fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.
  
Els convenis que impliquen terminació convencional del procediment de concessió de l'ajuda s'ajustaran a les condicions i els requisits establits en les bases de la present ordre.
  
La resolució dictada pel conseller d'Indústria i Comerç posarà fi a la via administrativa i el seu contingut serà notificat de forma individualitzada a cada interessat.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. El termini màxim per a dictar resolució i notificar-la als interessats serà de tres mesos comptats a partir de l'acabament del termini de presentació de sol·licituds. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 10. Resolució d'incidències
  
1. Correspondrà a la Direcció General de l'IVEX resoldre les incidències que es produïsquen amb posterioritat a la concessió de l'ajuda i en especial els supòsits de:
  
- Canvis de titularitat.
  
- Canvis d'ubicació.
  
- Modificacions en l'activitat.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 11. Control de les accions
  
1. L'IVEX realitzarà el control i el seguiment dels projectes per mitjà de les inspeccions que estime necessàries, i emetrà un certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida, sense perjudici de les portades a cap, si és el cas, per les unitats del Fons Europeu de Desenvolupament Regional.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana en relació amb les subvencions o ajudes concedides.
  
Article 12. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar-ne la realització en la forma fixada en la present ordre.
  
b) Respondre de la veracitat dels documents aportats.
  
c) Sotmetre's a les actuacions de comprovació i verificació de l'activitat subvencionada efectuades per l'IVEX o altres òrgans de la Unió Europea, i també a les actuacions de control financer de la Intervenció General de la Generalitat Valenciana en relació amb les ajudes rebudes.
  
d) Executar totes les mesures d'informació i publicitat que establisca la normativa europea respecte a les activitats en les quals intervinguen els fons estructurals o altres fons.
  
e) Complir totes altres obligacions que els conferisquen les lleis i qualsevol altra disposició en vigor.
  
Article 13. Liquidació de les ajudes
  
1. La liquidació de les ajudes s'efectuarà una vegada executat el projecte d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte, i en tot cas en la data màxima que s'indique en la corresponent convocatòria anual d'ajudes, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Documentació acreditativa de la despesa efectuada, expedida d'acord amb la normativa vigent.
  
b) Acreditació, si és el cas, del compliment de les obligacions i les condicions que s'hagueren establit en la resolució de la concessió de l'ajuda.
  
3. No serà subvencionable l'impost sobre el valor afegit satisfet per l'adquisició de béns i serveis, i en general qualsevol impost pagat pel beneficiari.
  
Article 14. Minoració i resolució de les ajudes
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no-execució parcial del projecte, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en conjunt excedisquen els límits establits, podrà donar lloc a la minoració de la subvenció concedida.
  
L'incompliment pel beneficiari de qualsevol dels requisits, les condicions i totes altres circumstàncies que donaren lloc a l'atorgament de la subvenció o la falta de justificació de la realització del projecte, originarà la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 15. Acumulació d'ajudes
  
L'aplicació del present règim està supeditada a les normes sobre acumulació d'ajudes de distinta finalitat.
  
En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.
  
DISPOSICIONS ADDICIONALS
  
Primera
  
Les ajudes descrites tenen el finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana, i també d'altres possibles fons, tot sent d'aplicació les disposicions que els regulen.
  
La publicitat de les esmentades ajudes haurà de realitzar-se d'acord amb la normativa comunitària vigent en la matèria.
  
Segona
  
Per a l'exercici 2001, la concessió de les ajudes previstes en aquesta ordre es finançarà a càrrec del Programa 622.10 i les línies de crèdit següents:
  
Capítol IV, línia T4625, import global màxim: 003.662.468 de pessetes (2.109.552,49 euros).
  
Capítol VII, línia.T4626, import global màxim: 291.070.429 de pessetes (751.265,13 euros).
  
Tercera
  
Per als següents exercicis pressupostaris de vigència d'aquesta ordre, la Conselleria d'Indústria i Comerç farà públics les línies de crèdit i l'import global màxim destinat al finançament de les ajudes previstes en la present disposició, tot complint el que s'ha disposat en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a cada exercici pressupostari.
  
Quarta
  
La concessió de les ajudes previstes en la present ordre se sotmet al Reglament CE 70/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
Cinquena
  
En el supòsit que els documents exigits que han d'adjuntar-se a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIÓ TRANSITÒRIA
  
Per a l'exercici 2001, el termini de presentació de sol·licituds serà fins al 27 de setembre, inclusivament, i el termini per a dictar resolució i notificar a què fa referència l'article 9.4 serà d'un mes comptat a partir de l'acabament del termini de presentació de sol·licituds.
  
Així mateix, el termini de presentació de la justificació de l'ajuda a què fa referència l'article 13.2 de la present ordre serà com a màxim fins al dia 15 de novembre de 2001.
  
DISPOSICIÓ FINAL
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 16 de juliol de 2001
  
El conseller d'Indústria i Comerç,
  
FERNANDO V. CASTELLÓ BORONAT
  
V. ALTRES ANUNCIS
  
a) ORDENAMENT DEL TERRITORI I URBANISME